ai4bharat/Pralekha huggingface dataset:
रक्षा मंत्रालय
इन्फैंट्री बिरादरी के सम्मान में चार मुख्य दिशाओं से बाइक रैलियों को झंडी दिखाई गई
27 अक्टूबर को मनाए जाने वाले 76वें इन्फैंट्री दिवस के उपलक्ष्य में इन्फैंट्री बिरादरी एक "इन्फैंट्री डे बाइक रैली 2022" का आयोजन कर रही है, जिसमें 16 अक्टूबर 2022 से शिलांग , वेलिंगटन , अहमदाबाद  और जम्मू  सहित सभी प्रमुख दिशाओं से एक साथ चार बाइक रैलियां शामिल हैं। बाइक रैली पूरे देश को कवर करेगी और "इन्फैंट्री डे" पर राष्ट्रीय समर स्मारक पर समाप्त होगी।
दस बाइकर्स वाले प्रत्येक समूह, इन्फैंट्री की दलीय भावना यानी 'एस्प्रिट-डी-कॉर्प्स' को प्रदर्शित करने के लिए 8000 किमी की समूची यात्रा को कवर करेंगे। सभी दिशाओं से आगे बढ़ने के पीछे न केवल इन्फैंट्री की भावना व साहस का प्रदर्शन करना है, बल्कि हमारे नागरिकों के साथ एकजुटता प्रदर्शित करना भी है। "बैयोनेट बाइकर्स" इन्फैंट्री के सैनिकों और उनके परिवारों की वीरता तथा बलिदान को श्रद्धांजलि देने के लिए वीर नारियों, पूर्व सैनिकों, एनसीसी कैडेट्स, छात्रों एवं स्थानीय आबादी के साथ बातचीत करेंगे, साथ ही उन सभी के साथ जुड़ाव को नवीनीकृत करेंगे।
बाइकर समूहों का नेतृत्व शिलांग से असम रेजिमेंट, अहमदाबाद से मराठा लाइट इन्फैंट्री रेजिमेंट, उधमपुर से जम्मू एंड कश्मीर लाइट इन्फैंट्री रेजिमेंट और वेलिंगटन से मद्रास रेजिमेंट द्वारा किया जा रहा है।
पर्यावरण, वन एवं जलवायु परिवर्तन मंत्रालय
पर्यावरण मंत्रालय ने ‘स्वच्छता ही सेवा’ कार्यक्रम आयोजित किया
(पर्यावरण, वन एवं जलवायु परिवर्तन मंत्रालय ने आज नई दिल्ली स्थित मंत्रालय के परिसर में ‘स्वच्छता ही सेवा’ कार्यक्रम आयोजित किया।
इस अवसर पर पर्यावरण, वन एवं जलवायु परिवर्तन मंत्रालय में विशेष सचिव एवं महानिदेशक  श्री सिद्धांत दास ने कहा कि स्वच्छता अभियान में बच्चों की अहम भूमिका है। उन्होंने कहा कि मंत्रालय ने देश भर में फैले समस्त संरक्षित क्षेत्रों  को प्लास्टिक मुक्त एवं स्वच्छ बनाने के लिए अपनी ओर से प्रयास शुरू कर दिये हैं। उन्होंने अधिक से अधिक संख्या में वृक्षारोपण करने और एकल उपयोग वाले प्लास्टिक की संख्या को कम करने की जरूरत पर विशेष बल दिया, ताकि पर्यावरण स्वयं को स्वच्छ बनाने में समर्थ हो सके।
पर्यावरण, वन एवं जलवायु परिवर्तन मंत्रालय में अपर सचिव श्री ए.के. मेहता ने कहा कि ‘स्वच्छता’ दरअसल लोगों की अच्छी जिन्दगी एवं स्वास्थ्य से काफी निकटता से जुड़ी हुई है। उन्होंने यह बात रेखांकित की कि स्वच्छता भारतीय संस्कृति और परम्परा का एक अभिन्न हिस्सा है। उन्होंने कहा कि डॉ. हर्षवर्धन द्वारा लॉन्च किये गये ‘ग्रीन गुड डीड्स’ अभियान में पर्यावरण संरक्षण के लिए 10 छोटी-छोटी गतिविधियां शामिल हैं। उन्होंने कहा कि स्कूलों को भी इस अभियान से जोड़ा जाना चाहिए।
इस अवसर पर स्कूली बच्चों को शपथ दिलाई गई और विद्यार्थियों की ‘हरित रैली’ को झंडी दिखाकर रवाना किया गया।
इस अवसर पर पर्यावरण, वन एवं जलवायु परिवर्तन मंत्रालय के वरिष्ठ अधिकारियों के साथ-साथ दिल्ली स्थित स्कूलों के इको-क्लब के लगभग 200 विद्यार्थी भी उपस्थित थे।
सामाजिक न्याय एवं अधिकारिता मंत्रालय
भारतीय सांकेतिक भाषा अनुसंधान एवं प्रशिक्षण केंद्र ने 'सांकेतिक भाषा दिवस' मनाया
दिव्यांगजन  मानव संसाधन का एक अभिन्न अंग हैं: केंद्रीय मंत्री डॉ वीरेंद्र कुमार
श्रवण बाधित छात्रों के लिए आयोजित चौथी भारतीय सांकेतिक भाषा प्रतियोगिता 2021 के विजेताओं की घोषणा भी की गई
कार्यक्रम के दौरान भारतीय सांकेतिक भाषा में कक्षा एक से पांच तक के लिए परिवर्तित पाठ्यपुस्तकों के डिजिटल प्रारूप का शुभारंभ किया गया
सामाजिक न्याय एवं अधिकारिता मंत्रालय के दिव्यांगजन सशक्तीकरण विभाग  के अंतर्गत एक स्वायत्त निकाय भारतीय सांकेतिक भाषा अनुसंधान एवं प्रशिक्षण केंद्र , नई दिल्ली ने आज डॉ अम्बेडकर अंतर्राष्ट्रीय केंद्र, नई दिल्ली में 'सांकेतिक भाषा दिवस' मनाया।
सामाजिक न्याय एवं अधिकारिता मंत्री डॉ. वीरेंद्र कुमार इस कार्यक्रम के मुख्य अतिथि थे तथा सामाजिक न्याय एवं अधिकारिता राज्य मंत्री कुमारी प्रतिमा भौमिक और श्री ए. नारायणस्वामी कार्यक्रम में विशिष्ट अतिथि के तौर पर शामिल हुए। डीईपीडब्ल्यूडी में सचिव श्रीमती अंजलि भावरा, शिक्षा मंत्रालय में स्कूली शिक्षा व साक्षरता विभाग के अपर सचिव श्री संतोष सारंगी, डीईपीडब्ल्यूडी में संयुक्त सचिव एवं आईएसएलआरटीसी के निदेशक डॉ. प्रबोध सेठ और अखिल भारतीय बधिर संघ के महासचिव वी. गोपाल कृष्णन भी इस अवसर पर उपस्थित थे।
इस कार्यक्रम के दौरान, केंद्र ने 'भारतीय सांकेतिक भाषा यात्रा' पर आधारित एक वृत्तचित्र प्रस्तुत किया। श्रवण बाधित छात्रों के लिए राष्ट्रीय स्तर पर आयोजित चौथी भारतीय सांकेतिक भाषा प्रतियोगिता 2021 के विजेताओं की भी घोषणा की गई। सामाजिक न्याय एवं अधिकारिता मंत्री ने अपने अनुभव साझा करने के लिए देश के विभिन्न स्थानों के 05 विजेताओं के साथ बातचीत की। एनसीईआरटी की पाठ्यपुस्तकों को भारतीय सांकेतिक भाषा में बदलने के लिए आईएसएलआरटीसी और एनसीईआरटी के बीच हस्ताक्षरित समझौता ज्ञापन के अनुसार, कक्षा एक से पांच तक के लिए परिवर्तित पाठ्यपुस्तकों का डिजिटल प्रारूप इस कार्यक्रम के दौरान लॉन्च किया गया।
सामाजिक न्याय एवं अधिकारिता राज्य मंत्री कुमारी प्रतिमा भौमिक ने भारतीय सांकेतिक भाषा के विभिन्न क्षेत्रों में इस केंद्र द्वारा किए गए कार्यों की सराहना की। सामाजिक न्याय एवं अधिकारिता राज्य मंत्री श्री ए. नारायणस्वामी ने सांकेतिक भाषा के सामाजिक महत्व पर प्रकाश डाला क्योंकि यह बधिर समुदाय को सामाजिक व सांस्कृतिक रूप से एकीकृत करती है।
सामाजिक न्याय एवं अधिकारिता मंत्री डॉ. वीरेंद्र कुमार ने कहा कि दिव्यांगजन  मानव संसाधन का एक अभिन्न अंग हैं और उन्हें अधिकतम सुगम्यता प्रदान करना सरकार की सर्वोच्च प्राथमिकता है। उन्होंने कहा कि दिव्यांगजनों के सशक्तिकरण और कल्याण को सुनिश्चित करने हेतु मंत्रालय द्वारा विभिन्न निर्णय लिए गये तथा कई नीतियां बनाई गई हैं। प्रधानमंत्री के दृष्टिकोण 'सबका साथ, सबका विकास, सबका विश्वास के साथ सबका प्रयास' को प्राप्त करने के लिए दिव्यांगजनों का सशक्तिकरण और उन्हें मुख्यधारा में लाने के वास्ते निरंतर प्रयास किए जा रहे हैं।
विज्ञान एवं प्रौद्योगिकी मंत्रालय
‘कोविड-19 परीक्षण प्रयोगशाला’ का सीएसआईआर-एनईआईएसटी, जोरहाट में उद्घाटन
‘एनईआईएसटी असम का पहला ऐसा अनुसंधान और विकास संस्थान है जहां परीक्षण प्रयोगशाला स्थापित की गई है’
एक कोविड-19 परीक्षण प्रयोगशाला पूर्वोत्तर विज्ञान और प्रौद्योगिकी संस्थान  के जोरहाट परिसर में स्थापित की गई है। डॉ. हिमंत बिस्वा सरमा, मंत्री, स्वास्थ्य एवं परिवार कल्याण, वित्त, शिक्षा , परिवर्तन एवं विकास, पीडब्ल्यूडी, असम सरकार ने इस प्रयोगशाला का उद्घाटन किया। सीएसआईआर-एनईआईएसटी के निदेशक डॉ. जी. नरहरि शास्त्री ने इस महत्वपूर्ण आयोजन को सीएसआईआर-एनईआईएसटी के इतिहास में एक उल्लेखनीय मील का पत्थर बताया।
डॉ. हिमंत बिस्वा सरमा ने इस तथ्य की सराहना की कि एनईआईएसटी असम का पहला ऐसा अनुसंधान और विकास संस्थान है जहां एक परीक्षण प्रयोगशाला स्थापित की गई है। डॉ. सरमा ने इसे संभव कर दिखाने के लिए संस्थान के वैज्ञानिकों और कर्मचारियों को बधाई दी।
डॉ. शास्त्री ने बताया कि संस्थान के 10 वैज्ञानिकों की एक टीम वायरस से आरएनए को अलग करने के अहम कार्य में सक्रियतापूर्वक जुटी हुई है। इसके अलावा, संस्थान के स्टाफ के 40 अन्य सदस्य एक सहायक प्रणाली के रूप में कार्यरत हैं। संस्थान का जैव-प्रौद्योगिकी प्रभाग ‘आरटी-पीसीआर आधारित कोविड-19 परीक्षण’ करने में महत्वपूर्ण भूमिका निभा रहा है। इसके अलावा, असम सरकार और जोरहाट का जिला प्रशासन इस संस्थान द्वारा किए जा रहे उल्लेखनीय प्रयासों में सक्रियतापूर्वक सहयोग दे रहे हैं और इसे सुविधाजनक बना रहे हैं।
डॉ. हिमंत बिस्वा सरमा संस्थान के निदेशक डॉ. जी. नरहरि शास्त्री की उपस्थिति में सीएसआईआर-एनईआईएसटी में कोविड-19 परीक्षण प्रयोगशाला का उद्घाटन करते हुए
असम सरकार के स्वास्थ्य और परिवार कल्याण विभाग के एक सूक्ष्मजीव विज्ञानी की सेवाएं इस संस्थान की कोविड-19 परीक्षण प्रयोगशाला के लिए ली जा रही हैं, ताकि परीक्षण को प्रमाणित किया जा सके। परीक्षण के लिए नमूने राज्य सरकार और जोरहाट के जिला प्रशासन के आपसी समन्वय से प्राप्त होने की उम्मीद है। यह संस्थान परीक्षण के उद्देश्य से एक परियोजना वैज्ञानिक और एक अनुसंधान विद्वान की भी सेवाएं अनुबंध के आधार पर ले रहा है।
डॉ. सरमा ने संस्थान के विभिन्न वैज्ञानिक कार्यक्रमों, अनुसंधान, प्रौद्योगिकियों और उत्पादों के बारे में भी जानकारियां प्राप्त कीं। वह उन प्रौद्योगिकियों के बारे में जानकर अत्यंत प्रसन्न हुए जिन्हें एनईआईएसटी द्वारा पेंटेंट और वाणिज्यीकरण किया गया था। ऐसी कई उल्लेखनीय उपलब्धियां हैं जिनका वाणिज्यीकरण किया गया है। इनमें गठिया-रोधी हर्बल मरहम, फफूंद-रोधी मरहम, सुगंधित पौधों की नई किस्में शामिल हैं।
डॉ. शास्त्री ने कहा, ‘यहां कोविड-19 परीक्षण प्रयोगशाला की स्थापना करना समय की मांग है, क्योंकि यही सामुदायिक स्तर पर फैलने से पहले वायरस का परीक्षण करने, पता लगाने एवं इसे अलग करने का सबसे प्रभावकारी और विश्व स्तर पर कामयाब तरीका है। असम स्टेज-3 पर पहुंचने की दहलीज पर है जो सामुदायिक स्तर पर इसके फैलाव का चरण है।
उन्होंने यह भी कहा कि स्थिति को नियंत्रण में रखने का एकमात्र तरीका व्यापक परीक्षण निरंतर जारी रखना है, और आशा की किरण लाखों लोगों की इस महामारी से लड़ने की इच्छा-शक्ति है। इसके साथ ही चुनौती यह है कि ऐसा करने की क्षमता केवल कुछ ही लोगों के हाथों में है। अत: वैज्ञानिक समुदाय का सर्वोपरि कार्य वायरस के फैलाव को काबू में रखने के लिए अधिक से अधिक परीक्षण करना और सटीक इलाज के लिए प्रभावकारी दवाओं एवं टीकों को विकसित करना है।
प्रधानमंत्री कार्यालय
प्रधानमंत्री ने राष्ट्रपति भवन में आयोजित रक्षा अलंकरण समारोह में भाग लिया
प्रधानमंत्री श्री नरेन्द्र मोदी नई दिल्ली में राष्ट्रपति भवन में आयोजित रक्षा अलंकरण समारोह में शामिल हुए। समारोह में वीरता पुरस्कार प्रदान किए गए।
प्रधानमंत्री ने एक ट्वीट में कहा;
"आज पहले, रक्षा अलंकरण समारोह में भाग लिया जहां वीरता पुरस्कार प्रदान किए गए।"
विज्ञान एवं प्रौद्योगिकी मंत्रालय
महिला दिवस समारोहों में महिला वैज्ञानिकों की बाह्य अनुसंधान निधि में वृद्धि पर प्रकाश डाला गया
इंटरनेशनल एडवांस्ड रिसर्च सेंटर फॉर पाउडर मेटलर्जी एंड न्यू मटेरियल्स , विज्ञान और प्रौद्योगिकी विभाग  का एक स्वायत्त अनुसंधान एवं विकास केंद्र है। यहां अंतर्राष्ट्रीय महिला दिवस  समारोह आयोजित किया गया, जिसमें महिला वैज्ञानिकों की बाह्य अनुसंधान निधि में समग्र वृद्धि की प्रवृत्ति पर प्रकाश डाला गया। यह निधि 2000-01 में 13 प्रतिशत थी। वर्ष 2014-15 में यह बढ़ कर 29 प्रतिशत हो गई।
एआरसीआई के निदेशक डॉ. जी. पद्मनाभम ने कहा कि महिला वैज्ञानिकों के लिए बाह्य अनुसंधान निधि में वृद्धि एक स्वस्थ प्रवृत्ति थी। इसके लिए अनेक प्रयास चल रहे थे। इस दिशा में श्रेष्ठ प्रक्रियाओं से ज्ञान प्राप्त करने के लिए लिए ब्रिटेन में शुरू किया गया एथेना स्वैन  ऐसे ही प्रयासों का एक हिस्सा है। उन्होंने महिला वैज्ञानिकों को उनके प्रयास और सफलता में समानता प्रदान करने के लिए एआरसीआई में हर संभव सहायता देने का आश्वासन दिया।
अंतर्राष्ट्रीय महिला दिवस कार्यक्रम एआरसीआई की आंतरिक शिकायत समिति द्वारा आयोजित किया गया था। एआरसीआई के निदेशक ने अपने संबोधन में लैंगिग विविधता के महत्व पर ध्यान केंद्रित किया। जो किसी भी संगठनात्मक वातावरण में नवाचार और समग्र उत्पादन बढ़ाने में योगदान देती है। उन्होंने कहा कि महिलाओं और पुरुषों दोनों के लिए समान अवसर और जिम्मेदारी देने का लक्ष्य है। इसके लिए विभिन्न स्तरों पर अनेक पहलें सरकार द्वारा और विश्व में संबंधित एजेंसियों द्वारा की जा रही हैं।
उन्होंने कहा कि समानता का यह लक्ष्य अधिक से अधिक महिलाओं को जीवन के विभिन्न क्षेत्रों में शामिल करके प्राप्त किया जा सकता है। पिछले कुछ दिनों में विभिन्न सेवाओं, विज्ञान और प्रौद्योगिकी, व्यापार और ऐसे ही क्षेत्रों में महिलाओं का नेतृत्व बढ़ा है। उन्होंने डीएसटी की महिला वैज्ञानिक योजना, पोषण के माध्यम से नॉलेज इन्वोलमेंट इन रिसर्च एडवांसमेंट  जैसी पहलों का उल्लेख किया। किरन महिला वैज्ञानिकों से संबंधित विभिन्न मुद्दे जैसे बेरोजगारी, स्थानांतरण आदि का समाधान कर रही है।
तापड़िया डायग्नोस्टिक्स, हैदराबाद के अनुसंधान एवं विकास की निदेशक प्रो. गीता शर्मा एक प्रतिष्ठित वैज्ञानिक और बायोटेक्नोलॉजिस्ट है, उन्हें वायरोलॉजी, जीन क्लोनिंग और मोलिकुलर बायोलॉजी में विशेषज्ञता हासिल है। वे इस समारोह में मुख्य अतिथि थीं। उन्होंने 29 साल तक उस्मानिया विश्वविद्यालय के माइक्रोबायोलॉजी विभाग में प्रोफेसर के रूप में सेवा की है। इसके साथ-साथ हैदराबाद स्थित शांता बायोटेक की संस्थापक वैज्ञानिक भी रहीं। यह कंपनी जैव प्रौद्योगिकी क्षेत्र में एक प्रसिद्ध कंपनी है। उन्होंने आनुवांशिक रूप से सृजित प्रोटीन पर आधारित 16 उत्पाद विकसित किए जिन्हें दवा या टीके के रूप में इस्तेमाल किया, जिसमें से छह उत्पादों का व्यवसायीकरण हुआ।
प्रो. गीता ने "वूमेन टेक्नोप्रेनुरस एंड इनेबल्ड पॉलिसीज" नामक विषय पर एक प्रेरणात्मक भाषण दिया। उन्होंने एक वैज्ञानिक और एक शिक्षक से एक उद्यमी बनने की अपनी कहानी सुनाई। उन्होंने एक वैज्ञानिक के रूप में एक तकनीकी विशेषज्ञ के रूप में कैरियर बनाने के लिए आवश्यक गुणों पर भी जोर दिया। उन्होंने युवा शोधकर्ताओं को ट्रांस्लेशनल अनुसंधान करने के लिए प्रोत्साहित किया, क्योंकि ये अनुसंधान राष्ट्र के अर्थशास्त्र में योगदान देते हैं। वैज्ञानिक और प्रोफेसर से उद्यमी बनने की उनकी यात्रा ने एआरसीआई के शोधकर्ताओं और कर्मचारियों को बहुत प्रेरित किया।
प्रो. गीता शर्मा भाषण देते हुए । डॉ. जी. पद्मनाभम, प्रो. गीता शर्मा, सभी महिला कर्मचारियों और छात्रों के साथ एआरसीआई में
युवा कार्यक्रम एवं खेल मंत्रालय
केंद्रीय खेल मंत्री ने 3 राष्ट्रीय खेल पुरस्कार विजेताओं को प्रशस्ति पत्र और ट्रॉफियां प्रदान कीं
केंद्रीय युवा कार्यक्रम और खेल मंत्री श्री अनुराग सिंह ठाकुर ने आज अपने आवास पर उन राष्ट्रीय खेल पुरस्कार के विजेताओं को प्रशस्ति पत्र के साथ पुरस्कार प्रदान किए, जिन्होंने पहले भारत की राष्ट्रपति से अपने पुरस्कार प्राप्त नहीं किए थे।
आज एक संक्षिप्त कार्यक्रम में भारतीय निशानेबाज अंजुम मौदगिल , हॉकी कोच सरपाल सिंह  और दिवंगत टेनिस कोच नरेश कुमार  के परिवार के सदस्यों को प्रशस्ति पत्र और ट्रॉफी प्रदान कर उन्हें सम्मानित किया गया।
इस कार्यक्रम में अंजुम ने साल 2019 के लिए अर्जुन पुरस्कार प्राप्त किया। वहीं, हॉकी कोच सरपाल सिंह को 2021 के लिए द्रोणाचार्य पुरस्कार प्रदान किया गया। इसके अलावा स्वर्गीय नरेश कुमार की ओर से उनकी पोती- शिवानी मीरचंदानी ने माननीय युवा कार्यक्रम और खेल मंत्री श्री अनुराग सिंह ठाकुर से अपने दादा का द्रोणाचार्य पुरस्कार  प्राप्त किया।
वित्त मंत्रालय
कोलकाता में आयकर विभाग के छापे
आयकर विभाग ने कोलकाता स्थित एक समूह पर 29.01.2021 को तलाशी और जब्ती की कार्रवाई की। ये समूह लोहे, स्टील और चाय से जुड़ा व्यवसाय करता है। विभागीय डेटाबेस में उपलब्ध आंकड़ों के आधार पर समूह के खिलाफ मामले तय किए गए, साथ में समूह के वित्तीय लेखे-जोखे का विश्लेषण किया गया, बाजार संबधी खुफिया जानकारियां एकत्रित की गईं और जमीनी स्तर पर भी पूछताछ की गई। समूह के कोलकाता, जमशेदपुर, भुवनेश्वर, हैदराबाद, मुंबई और अन्य स्थानों के 25 से अधिक परिसरों में तलाशी और जब्ती की कार्रवाई की गई।
इस तलाशी कार्रवाई में पता चला है कि इस समूह ने विभिन्न फर्जी कंपनियों का नाम फर्जी शेयर कैपिटल / असुरक्षित ऋण जुटाने के लिए इस्तेमाल किया है। इस संबंध में कई गंभीर सूबत विभाग के हाथ लगे हैं। बिना एंट्री के कई नकद लेनदेन के साक्ष्य भी पाए गए हैं। इस दौरान पूछताछ के परिणामस्वरूप यह स्थापित किया गया है कि समूह के लोगों ने अपने स्वयं के बेहिसाब धन को वापस लाने के लिए फर्जी कागजों और फर्जी कंपनियों का इस्तेमाल किया है। अभी तक इस कार्रवाई में 309 करोड़ रुपए की बेहिसाब आय का पता चला है। आरोपी समूह ने अभी तक 175 करोड़ की अघोषित आय की बात स्वीकारी है।
इस मामले में आगे की जांच चल रही है।
एमजी/एएम/पीके
(Visitor Counter : 161
सूचना और प्रसारण मंत्रालय
'गजरा' हमें जीवन में छोटी-छोटी चीजों की कीमत बताता है: विनीत शर्मा
आधुनिक व्यक्ति प्रायः पैसे और प्रसिद्धि के पीछे भागते हुए अपने जीवन में छोटी-छोटी चीजों के मूल्यों को कम करने लगता है। अपने जीवन की इस क्रूरतापूर्ण यात्रा में वह अपने परिवार की खुशियां और निकटता खो देता है, जो व्यक्ति की सबसे बड़ी ताकतों में से एक है। आज #MIFFdialogue में फिल्म के निर्देशक विनीत शर्मा ने कहा कि 'गजरा' हमें जीवन में छोटी चीजों के महत्व और जीवन में उनके महत्व के बारे में बताता है।
संवाद सत्र को संबोधित करते हुए, विनीत ने कहा कि कहानी की रचना वास्तविक जीवन की एक घटना से की गई है, जिसे उन्होंने देखा है। उन्होंने कहा कि "यह फिल्म दो पात्रों और उनकी जीवन शैली के बीच के अंतर की प्रस्तुति करती है और इसके माध्यम से यह सच्ची खुशी के मूलतत्त्व को दर्शाती है। गजरा का उपयोग इस खुशी का प्रदर्शन करने के लिए प्रतीकात्मक रूप से किया गया है।"
गजरा
निर्देशक: विनीत शर्मा
निर्माता: विनीत शर्मा, प्रणाली शर्मा, मनोज एस नायर
लेखक: विनीत शर्मा
डीओपी: रमानी रंजन दास
संपादक: अमित कुलकर्णी
कलाकारः सचिन खेडेकर, सोनाली कुलकर्णी, जयंत गाडेकर, क्षितिज जोगी
निर्देशक का बायोडाटा:
विनीत शर्मा भारतीय फिल्म अभिनेता हैं जिन्होंने मिशन कश्मीर, काल, अशोक, सिंघम, जुड़वा-2, ठाकरे और इस तरह की कई अन्य दर्जनों हिंदी फिल्मों में काम किया है। उन्होंने अपने करियर की शुरुआत वर्ष 2000 में मिशन कश्मीर फिल्म से की थी। एक सतर्क पर्यवेक्षक और जल्द सीखने वाले व्यक्ति के रूप में वे लगातार अभिनय, पटकथा लेखन के साथ-साथ फिल्म निर्माण में उत्कृष्टता प्राप्त करने की दिशा में काम कर रहे हैं।
सारांश:
जीवन एक अनसुलझी पहेली है। कभी-कभी, बहुत अलग जीवन जीने वाले लोगों की किस्मत एक दूसरे को प्रतिच्छेदित कर देती है। यह फिल्म एक अभिजात वर्ग, श्री अग्रवाल और उसके चालक, रमाकांत की कहानी के माध्यम से चलती है। एक सामान्य दिन में एक अजीब घटना होती है जिसका अनुभन दोनों पुरुष एकसाथ प्राप्त करते है।
हमारा माननाहै कि आप जैसे फिल्म-प्रेमियों के अच्छे शब्दों से ही अच्छी फिल्में चलती हैं। हैशटैग #AnythingForFilms / #FilmsKeLiyeKuchBhi और #MIFF2022 का उपयोग करके सोशल मीडिया पर फिल्मों के लिए अपना प्यार साझा करें। हाँ, चलिए फिल्मों के लिए अपने प्यार का विस्तार करते हैं!
# एमआईएफएफ 2022 की कौन सी फिल्मों ने आपके दिल की धड़कन को बढाया है या कम किया है? हैशटैग #MyMIFFLove का उपयोग करके दुनिया को अपनी पसंदीदा MIFF फिल्मों के बारे में बताएं।
अगर आपको कहानी पसंद आयी हैं, तो हमारे संपर्क में रहें! क्या आप फिल्म या फिल्म निर्माता के संदर्भ में ज्यादा जानकारी प्राप्त करना चाहेंगे? खासतौर पर क्या आप पत्रकार या ब्लॉगर हैं जो फिल्मों से जुड़े हुए लोगों से बात करना चाहते हैं? पीआईबी आपको उनके साथ जुड़ने में सहायता प्रदान कर सकता है, हमारे अधिकारी महेश चोपड़ा से +91-9953630802 पर संपर्क करें। आप हमें miff.pib[at]gmail[dot]com.पर मेल भी कर सकते हैं।
एमजी/एमए/एएल/वाईबी
(Visitor Counter : 136
प्रधानमंत्री कार्यालय
प्रधानमंत्री ने सिक्किम में सड़क दुर्घटना में सैन्यकर्मियों की मौत पर शोक व्यक्त किया
प्रधानमंत्री श्री नरेन्द्र मोदी ने सिक्किम में सड़क दुर्घटना में सैन्यकर्मियों की मौत पर शोक व्यक्त किया है। श्री मोदी ने सड़क हादसे में घायल हुए सैन्यकर्मियों के शीघ्र स्वस्थ होने की भी कामना की।
प्रधानमंत्री कार्यालय ने ट्वीट किया;
‘सिक्किम में एक सड़क दुर्घटना में हमारे बहादुर सैन्यकर्मियों की मौत से दुखी हूं। शोक संतप्त परिवारों के प्रति गहरी संवेदनाएं। घायलों के जल्द स्वस्थ होने की कामना करता हूं: प्रधानमंत्री @नरेन्द्र मोदी
संस्कृति मंत्रालय
ज्योतिर्गमय- अनसुने कलाकारों की प्रतिभा को प्रदर्शित करने वाला उत्सव संपन्न
श्री अर्जुन राम मेघवाल ने पेश की कबीर गायन की विशेष प्रस्तुति
हमारी सांस्कृतिक धरोहर को आगे ले जाने की जिम्मेदारी युवा पीढ़ी की: श्रीमती मीनाक्षी लेखी
संत कबीरदास का विजन भारतीय संस्कृति को समझने की कुंजी: श्री अर्जुन राम मेघवाल
गलियों में प्रदर्शन करने वाले, रेलगाड़ियो में मनोरंजन करने वाले, मंदिरों से जुड़े कलाकारों आदि सहित देश भर के दुर्लभ संगीत वाद्ययंत्रों की प्रतिभा को प्रदर्शित करने के लिए एक अनूठा उत्सव ज्योतिर्गमय का आज नई दिल्ली के कमानी ऑडिटोरियम में समापन हुआ।
केन्द्रीय संस्कृति और विदेश राज्य मंत्री श्रीमती मीनाक्षी लेखी, केन्द्रीय संस्कृति और संसदीय कार्य राज्य मंत्री श्री अर्जुन राम मेघवाल और संस्कृति मंत्रालय में सचिव श्री गोविंद मोहन भी इस अवसर पर उपस्थित थे।
इस अवसर पर संस्कृति राज्य मंत्री श्री अर्जुन राम मेघवाल ने कबीर गायन की विशेष प्रस्तुति दी। श्री मेघवाल ने कबीर परंपरा के महत्व की व्याख्या करते हुए बताया कि हमें भारतीय संस्कृति को समझने के लिए संत कबीरदासजी के दृष्टिकोण को समझने की आवश्यकता है।
श्रीमती मीनाक्षी लेखी ने अपने संबोधन में कहा कि यह युवाओं का उत्तरदायित्व है कि वे हमारे समृद्ध सांस्कृतिक इतिहास को आगे ले जाएं। उन्होंने कहा कि त्योहार के दौरान बजाए जाने वाले दुर्लभ वाद्ययंत्रों ने लोगों को ऐसे समय में आवाज प्रदान की, जब समाज को शब्दों द्वारा समझाया जाना विफल रहा।
श्रीमती मीनाक्षी लेखी ने ब्रह्म वीणा के वरिष्ठतम कलाकार श्री आनंद बाग का अभिनंदन किया। इसके बाद विभिन्न दुर्लभ संगीत वाद्ययंत्रों पर कलाकारों द्वारा प्रस्तुतियां दी गईं। संगीत नाटक अकादमी के सचिव ने कार्यक्रम को सफल बनाने के लिए सभी के प्रति हार्दिक कृतज्ञता व्यक्त की।
5 दिवसीय महोत्सव में देश के कोने-कोने से आए अनसुने कलाकारों की प्रतिभा प्रदर्शित की गई। प्रतिदिन 15 कलाकारों ने अपनी कला का प्रदर्शन किया। इसे सोशल मीडिया अभियान के माध्यम से संभव बनाया गया, जिसके तहत प्रवेशकों को अपने प्रदर्शन की एक छोटी क्लिप भेजने के लिए कहा गया। प्रविष्टियों की समीक्षा की गई और प्रतिष्ठित संगीतकारों और कई प्रतिष्ठित संस्थानों की अनुशंसाओं पर विचार करने के बाद कुल 75 प्रदर्शनों का चयन किया गया।
ललित कला गैलरी में एक लाइव प्रदर्शनी का आयोजन किया गया जिसमें कमाइचा, रावणहथा, रबाब, पुंग, सारंगी, जोड़ी पावा, खोल जैसे संगीत वाद्ययंत्रों को प्रदर्शित किया गया, जो हमारे देश के विभिन्न हिस्सों से संबंधित हैं।
इसके साथ ही, मद्दलम, रुद्र वीणा, दुक्कड़, शहनाई और नादस्वरम जैसे दुर्लभ संगीत वाद्ययंत्रों के निर्माण पर कार्यशालाएं आयोजित की गईं, जिनमें कलाकारों, विद्वानों, शोधकर्ताओं, छात्रों आदि ने उत्साह के साथ प्रतिदिन अवलोकन किया। 20 दुर्लभ वाद्ययंत्रों की प्रदर्शनी भी लगाई गई।
वाणिज्य एवं उद्योग मंत्रालय
वाणिज्य और उद्योग मंत्री ने ई-कॉमर्स और डेटा स्थानीयकरण पर उद्योग जगत के हितधारकों के साथ बैठक की
श्री पीयूष गोयल ई-कॉमर्स और डेटा स्थानीयकरण पर उद्योग जगत के हितधारकों के साथ बैठक करते हुए
केंद्रीय वाणिज्य और उद्योग तथा रेल मंत्री श्री पीयूष गोयल ने आज नई दिल्ली में ई-कॉमर्स और डेटा स्थानीयकरण विषय पर उद्योग जगत के हितधारकों के साथ बैठक की।
विचार-विमर्श के प्रमुख मुद्दे थे – विकसित होती हुई डिजिटल अर्थव्यवस्था में भारत के लिए संभावनाएं, ई-कॉमर्स के कारण भारत की जीडीपी में मूल्य संवर्धन, 4 आयामों - निजता, सुरक्षा, संरक्षा और स्वतंत्र चयन से संबंधित डेटा को समझना, डेटा का स्वामित्व और इसे साझा करना, देश के बाहर डेटा के आवागमन से लाभ और डेटा उपयोग के निरीक्षण हेतु साधन।
भारतीय ई-कॉमर्स कंपनियों के साथ वाणिज्य मंत्री की बैठक में ई-कॉमर्स से लाभ प्राप्त करने वाली भारतीय कंपनियों से संबंधित मुद्दे, विदेशी प्रतिस्पर्धा के खतरे, समान अवसर की उपलब्धता और प्रतिस्पर्धा विरोधी अभ्यासों का प्रभाव, प्रतिस्पर्धा समाप्त करने के लिए कीमतों को कम रखना और अन्य विभेदकारी अभ्यास जैसे विषयों पर विचार-विमर्श किया जाएगा। ई-कॉमर्स कंपनियों के साथ बैठक में देश के बाहर डेटा के आवागमन से लाभ, डेटा का स्वामित्व और इसे साझा करना, भारतीय डेटा सर्वर के उपयोग से होने वाले फायदे व नुकसान, ई-मेल, क्लाउड जैसे विषयों पर भी चर्चा की जाएगी।
भारतीय ई-कॉमर्स कंपनियों के साथ वाणिज्य मंत्री की बैठक में डेटा स्थानीयकरण पर होने वाला खर्च और कार्यकुशला में नुकसान, डेटा अवसंरचना निर्माण के लिए समय सीमा निर्धारण, डेटा स्थानीयकरण के लिए नियम, भारतीय डेटा सर्वरों का विकास, क्लाउड ई-मेल  जैसे विषयों पर विचार-विमर्श किया जाएगा।
वाणिज्य और उद्योग राज्य मंत्री श्री सोमप्रकाश, डीपीआईआईटी, वाणिज्य विभाग, इलेक्ट्रॉनिक्स और सूचना प्रौद्योगिकी विभाग के सचिव, आरबीआई के उप गवर्नर श्री बी.पी. कानूनगो, विदेश मंत्रालय, वाणिज्य विभाग, डीपीआईआईटी के वरिष्ठ अधिकारी तथा ई-कॉमर्स कंपनियों के प्रतिनिधि बैठक में शामिल हुए।